Document ID: 32008D0493

ROZHODNUTIE RADY
z 23. júna 2008,
ktorým sa mení a dopĺňa príloha I k Aktu o pristúpení Bulharska a Rumunska
(2008/493/ES)
RADA EURÓPSKEJ ÚNIE,
so zreteľom na Akt o pristúpení z roku 2005, a najmä na jeho článok 3 ods. 6,
so zreteľom na návrh Komisie,
keďže:
(1)
V článku 3 ods. 3 Aktu o pristúpení z roku 2005 sa ustanovuje, že Bulharsko a Rumunsko pristupujú k dohovorom a protokolom uzatvoreným medzi členskými štátmi a uvedeným v jeho prílohe I.
(2)
Členské štáty podpísali 8. decembra 2004 Dohovor o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska (1) k Dohovoru z 23. júla 1990 o zamedzení dvojitého zdanenia v súvislosti s úpravou ziskov združených podnikov (2) („arbitrážny dohovor“).
(3)
Je preto vhodné ustanoviť pristúpenie Bulharska a Rumunska k arbitrážnemu dohovoru zmenenému a doplnenému dohovorom z 8. decembra 2004. Dohovor z 8. decembra 2004 by sa mal preto doplniť do prílohy I k Aktu o pristúpení z roku 2005,
ROZHODLA TAKTO:
Článok 1
Do bodu 2 prílohy I k Aktu o pristúpení z roku 2005 sa dopĺňa táto zarážka:
„-
Dohovor z 8. decembra 2004 o pristúpení Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Dohovoru o zamedzení dvojitého zdanenia v súvislosti s úpravou ziskov združených podnikov (Ú. v. EÚ C 160, 30.6.2005, s. 1).“
Článok 2
Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
V Luxemburgu 23. júna 2008

Labels: 2
15
18